Darovita djeca

*Znate da Vam je dijete darovito kada Vas je upitalo: „Zašto?“ 100 puta danas… a tek je 8:00 sati ujutro!*

Darovita djeca su djeca koja posjeduju izvanredni talent ili koja pokazuju potencijal za izvođenjem na izuzetno visokom nivou izvršavanja u usporedbi s vršnjacima. Također se mogu definirati kao pojedinci koji u testu inteligencije postižu rezultat koji u općoj populaciji može postići svega oko 2,5% pojedinaca. Ova djeca pokazuju visoku sposobnost izvedbe u intelektualnim, kreativnim i/ili umjetničkim područjima, posjeduju neuobičajenu sposobnost vođenja ili se ističu na specifičnim akademskim poljima. Čitaju mnogo više od vršnjaka i to tekstove koji su iznad razine razumijevanja njihove kronološke dobi. Izuzetno su zainteresirana za pojedine teme, ali ne moraju nužno biti odlični učenici jer se kod njih često javlja fenomen podbacivanja. To znači da zbog interesa za određena područja recipročno slabi interes za druge teme. Upravo zbog toga, školski sustav ih često zanemaruje ili uopće ne prepoznaje. Školski program im je često nezanimljiv, a mogu pokazivati znakove poremećaja ponašanja te imati probleme u procesu socijalizacije. Kako bi si roditelji odgovorili na pitanje „Je li moje dijete darovito?“, u obzir treba uzeti mnogobrojne faktore i osobine djeteta, a neki od njih su napredne intelektualne sposobnosti, verbalno umijeće, znatiželja, kreativnost, velika količina energije, koncentriranost, logičko razmišljanje, osjetljivost, smisao za humor, motiviranost, izvrsno razvijene motoričke vještine. Važno je naglasiti kako vrlo rijetko jedno dijete ima sva obilježja darovitosti te ono najčešće ima nekoliko ili svega par od navedenih obilježja. Kako bi se utvrdilo je li dijete zaista darovito, dijete treba odvesti na testiranje kojeg provode psiholozi. Testiranje se sastoji od verbalnog i neverbalnog dijela, a idealna dob za utvrđivanje darovitosti je između 4. i 8. godine života. Osim toga, testiranje se provodi ovisno o tome koje sposobnosti dijete ima natprosječno razvijene. Pri identificiranju darovitog djeteta važnu ulogu imaju i odgajatelji/učitelji, kao i sami roditelji koji proučavaju djetetovo ponašanje u niz različitih situacija.

Darovito dijete je dijete s posebnim potrebama i ono je drugačije od svojih vršnjaka. Zbog specifičnih karakteristika darovita djeca su veliki izazov roditeljima, odgajateljima, a potom i učiteljima. Odgajateljima i učiteljima darovite djece preporuča se dodatno educiranje kako bi naučili prilagođavati svoj pristup njihovim potrebama. Također bi trebali omogućiti djetetu slobodan razvoj interesa i ohrabrivati ga u samostalnom mišljenju i postupcima. Kako bi se ispunili potencijali darovitog djeteta, ono mora imati veliku podršku i razumijevanje roditelja i obrazovnog sustava, pred dijete ne bi trebalo postavljati ciljeve koje ono ne može ispuniti, niti imati previsoka očekivanja koja će djetetu biti veliki teret. Kako bi realizirali svoje mogućnosti i ostvarili maksimalan doprinos za sebe i za društvo, darovita djeca bi trebala biti uključena u diferencirane programe te bi im trebale biti pružene obrazovne usluge koje znatno prelaze ono što omogućuje redovni školski program. Zbog toga bi roditelji trebali svojim darovitim mališanima pružiti dodatne aktivnosti kako bi zadovoljili njihovu glad za informacijama, znanjem i novim vještinama. Preporuča se da djetetu učine dostupnima mnoge knjige i časopise, provode vrijeme sa svojim djetetom učeći, istražujući i igrajući se te da ulaze u dublja područja koja zanimaju njihovo dijete. Ukoliko se ne razvijaju sposobnosti darovite djece, njihova posebnost mogla bi se izgubiti u prosječnosti grupe.

Bezbroj je pozitivnih strana darovitog djeteta, no pozitivne strane često za sobom povlače i one negativne. Imati vrlo razvijen mozak i znati ga dobro koristiti može biti vrlo učinkovito i zabavno. Biti dobar u rješavanju problema i stalno težiti nekim novim stvarima i izazovima može učiniti život vrlo zanimljivim. S druge strane, darovito dijete se može lako dosađivati, posebno u školi jer većinu gradiva već poznaje i vrlo lako usvaja nove nastavne sadržaje. Može imati problema u slaganju s drugom djecom koja su zastrašena njegovim znanjem, čineći se ostatku razreda napornima i nametljivima te može biti nestrpljivo s djecom koja se njemu čine sporima. Osim toga, darovita djeca mogu druge učiniti nervoznima stalnim postavljenjem pitanja te prekidanjem u davanju odgovora jer im interes „skače“ s jedne teme na drugu.

Nemojmo zamijeniti bistro dijete s darovitim. Dok bistro dijete zna odgovore i odgovara na pitanja, darovito dijete postavlja pitanja i propitkuje odgovore. Bistro dijete je zainteresirano i pažljivo sluša, a darovito izuzetno znatiželjno i pokazuje jake osjećaje i mišljenja. Bistro dijete uživa s vršnjacima, dok darovito dijete preferira odrasle ili stariju djecu. Razlika je i u tome što je bistro dijete zadovoljno sobom, a darovito dijete je izrazito samokritično i nikada nije u potpunosti zadovoljno sobom.

Iako su darovita djeca drugačija, ne smijemo zaboraviti da su oni ipak i dalje samo djeca te da trebaju ljubav, toplinu i podršku svoje okoline, a ponajviše roditelja, kako bi mogli uživati u svom djetinjstvu te uspješno napredovati i ostvariti svoj potencijal.

Marija Petričić, mag.psych.